Mia se Ma toegang tot sprokiesw�reld
Deur: Marita van der Vyver
Illustrasies deur: Piet Grobler
Uitgegee deur: Human & Rousseau, Kaapstad, 2005
ISBN: 0 7981 4495 5
Soos wat die titel van Marita van der Vyver se jongste storieboek aandui, handel hierdie boek oor Mia se ma. Mia, die haas, se ma is nie sommer enige ma nie. Sy is 'n heks, 'n towenaar, 'n goeie fee; sy kan boonop met mense praat en ook op 'n mat deur die lug vlieg. S� laat Mia haar maats Hakima, Leon, Bella, Selo en Mark glo. Mia se ma bevestig dit dan ook, want in stories is alles mos moontlik, en soos sy dit pertinent stel: "Alles wat in 'n storie gebeur, gebeur ook met die een wat die storie vertel." En dis nie net sommer �nige storie waarmee Mia se ma die fantasie prikkel nie, maar sprokies. Met hierdie sprokies slaag Mia se ma daarin om Mia en haar maatjies op Aladdin se mat op 'n fantasiereis na sprokiesland te neem.
Dit is egter nie net Mia en haar maats wat deur bogenoemde inhoud bekoor word nie -karakter, leser en luisteraar (waar Mamma voorlees) word saam meegevoer deur die toweragtige van sprokies. Dit is veral Piet Grobler, wie se illustrasies te sien is in meer as vyftig boeke, onder andere in JF Spies se Toepa-toepa towery, asook in sy eie boeke soos The Rainbow Birds, se sketse wat hier 'n indrukwekkende rol speel. Sy sketse is nie sommer gewone prente nie. Daar is veral twee tipes illustrasies te sien: di� van Mia, haar ma en haar maats, en di� wat Mia en haar maats se beeldryke gedagtes, naamlik van sprokies, weerspie�l. Laasgenoemde prente, en net so die handskrif op die buiteblad, is dan ook met vetkryt geteken, op kinderlike wyse, presies soos kleuters dit min of meer sou doen. Hierdeur kry Grobler dit reg om juis die tipies skeppende gedagtes van kleuters te reflekteer. Dit is veral met hierdie tipe illustrasies en handskrif dat kleuters kan identifiseer.
Van der Vyver en Grobler poog om met teks en sketse kleuters se fantasieryke gedagtes te prikkel en self tot kreatiewe denkwyse aan te moedig. Mia se Ma reflekteer dus nie net nog bekende sprokies nie, maar dwing kleuters ook self tot nadenke. Vrae soos waarom daar verskillende tale is, stereotipes soos dat my ma altyd die beste is, die dood, en bin�re opposisies soos boos en goed, die bonatuurlike en banale, word hier op treffende wyse na vore gebring. Dit is sulke kwessies, waarmee kleuters gekonfronteer word, wat mammas met hulle kroos kan bespreek.
Met hierdie fantasievolle storie en kleurvolle illustrasies slaag Marita van der Vyver en Piet Grobler daarin om die jong leser of luisteraar op 'n verbeeldingsreis te neem na sprokiesland, waar alles moontlik is. Hierdie boek is beslis die moeite werd om (voor)gelees te word, en sal vir die jongspan (en selfs vir mammas) hope genot en toegang tot die sprokiesw�reld besorg.
Wie hierdie boek geniet het, kan ook Eric Hill se Otto se storieboek en Sam McBratney se Julle is almal my gunstelinge lees.
Ander bekende werke deur Marita van der Vyver is Rimpelstories: Boomklim, jeugverhale soos Eenkantkind, en volwasse verhale soos Bestemmings en Griet skryf 'n sprokie, waarvoor sy in 1992 die M-Net-, Eug�ne Marais- en ATKV-pryse losgeslaan het.
Sê jou sê. Skryf aan webvoet@litnet.co.za en word deel van ons interaktiewe meningsruimte, SêNet! Die brieweblad kan hier gekry word.